b'\n_START_ARTICLE_\nSteven Seagal\n_START_SECTION_\nOpv\xc3\xa6kst og kampsport\n_START_PARAGRAPH_\nSteven Seagal kom til verden i Lansing, Michigan, i en familie, hvor moderen var medicinaltekniker og faderen matematikl\xc3\xa6rer. Familien flyttede til Californien, da Steven var fem \xc3\xa5r, og han gik i skole her._NEWLINE_Seagal rejste til Japan i en alder af 17 \xc3\xa5r, hvor han l\xc3\xa6rte japansk, studerede Zen og kampsport, fik dan-grad i aikido, karate, judo og kendo. Undervejs blev han gift med datteren af en aikido-instrukt\xc3\xb8r, og da denne trak sig tilbage, overtog Seagal hans plads som leder af organisationen Tenshin Aikido. P\xc3\xa5 et tidspunkt forlod han sin dojo og sin kone, der fortsatte som leder af dojoen, og han rejste sammen med en af sine amerikanske elever til Taos, New Mexico, for at oprette en dojo der. Seagal brugte dog meget af tiden p\xc3\xa5 andre projekter og vendte ogs\xc3\xa5 tilbage til Japan igen. Da han igen kom til USA, havde han en japansk elev, Haruo Matsuoka med, og sammen \xc3\xa5bnede de en ny dojo, denne gang i Burbank, Californien; dojoen rykkede senere til West Hollywood. Han overlod p\xc3\xa5 et tidspunkt ledelsen af dojoen til Haruo Matsuoka og har senere kun haft enkelte private elever._NEWLINE_Han fik kontakt med Hollywood ved at v\xc3\xa6re konsulent i kampsport til Dr\xc3\xa6bende sv\xc3\xa6rd fra 1982 samt de to James Bond-film Never Say Never Again og A View to a Kill._NEWLINE_Desuden var han tr\xc3\xa6ner for MMA-stjernen Anderson Silva, da denne vandt et par store kampe, og Silva krediterede Seagal for den ene af disse sejre.\n_START_SECTION_\nFilmkarriere\n_START_PARAGRAPH_\nSteven Seagal begyndte at indspille sin f\xc3\xb8rste film, Nico, i 1987. Filmen blev en succes, og han indspillede snart yderligere tre film, Uden n\xc3\xa5de, D\xc3\xb8mt til d\xc3\xb8den og Out for Justice, der alle ligeledes fik god succes og etablerede Seagal som en action-helt. Med rollen som Casey Ryback i Kapring p\xc3\xa5 \xc3\xa5bent hav cementerede han sin position, og filmen blev den mest s\xc3\xa6lgende af Seagals film._NEWLINE_Sin n\xc3\xa6ste film, P\xc3\xa5 farlig grund, instruerede Seagal selv samtidig med, at han spillede hovedrollen. Den markerede et brud med hans tidligere image, idet den havde fokus p\xc3\xa5 milj\xc3\xb8sp\xc3\xb8rgsm\xc3\xa5l og spirituelle emner. Sk\xc3\xb8nt filmen ogs\xc3\xa5 havde stjerner som Michael Caine og Billy Bob Thornton p\xc3\xa5 rollelisten, blev den en salgsm\xc3\xa6ssig fiasko, og Seagal fors\xc3\xb8gte derp\xc3\xa5 med en forts\xc3\xa6ttelse til Kapring p\xc3\xa5 \xc3\xa5bent hav, Kapring i h\xc3\xb8j fart samt et politidrama, The Glimmer Man, men disse og hans f\xc3\xb8lgende film blev slet ikke s\xc3\xa5 popul\xc3\xa6re, som det var forventet._NEWLINE_Efterh\xc3\xa5nden gik man over til at udsende Seagals film direkte til dvd-markedet. Ofte blev filmene finansieret af Seagal selv, og mange af dem blev indspillet p\xc3\xa5 og ved hans g\xc3\xa5rd i Montana. Han vendte tilbage til det store marked i 2001 med indspilningen af Skudhuller, der blev en p\xc3\xa6n succes. Det lykkedes ham ikke at f\xc3\xb8lge op p\xc3\xa5 succesen, og han vendte snart tilbage til at lave dvd-film. Alle film fra 2001-2009 var den type film, der sk\xc3\xb8nt nogle af dem gik i biograferne andre steder i verden, i USA kun blev udgivet p\xc3\xa5 dvd._NEWLINE_Filmen Machete fra 2010 markerede et nyt fors\xc3\xb8g fra ham p\xc3\xa5 at f\xc3\xa5 succes p\xc3\xa5 det store l\xc3\xa6rred. Han spiller her overskurken, mens andre roller spilles af Robert De Niro, Don Johnson, Jessica Alba og Lindsay Lohan, og filmen blev den \xc3\xb8nskede succes med en indtjening p\xc3\xa5 over $44 millioner.\n_START_SECTION_\nMusikkarriere\n_START_PARAGRAPH_\nVed siden af sit skuespil og aikidoen spiller Steven Seagal ogs\xc3\xa5 guitar, og han har lavet sange, der har v\xc3\xa6ret spillet i flere af hans film. I 2005 udsendte han sit f\xc3\xb8rste album, Songs from the Crystal Cave, der indeholder en blanding af pop, rock, blues og countrymusik. P\xc3\xa5 albummet synger han duet med blandt andet Tony Rebel, Lady Saw og Stevie Wonder. I hans film Into the Sun er der flere sange fra albummet._NEWLINE_Han udsendte Mojo Priest \xc3\xa5ret efter og tog derp\xc3\xa5 p\xc3\xa5 turn\xc3\xa9 i USA og Europa for at promovere albummet.\n_START_SECTION_\nLovh\xc3\xa5ndh\xc3\xa6ver\n_START_PARAGRAPH_\nSeagal er for tiden reserve vicesherif i et distrikt i udkanten af New Orleans. Han har en ejendom i dette omr\xc3\xa5de, og han tilbringer flere m\xc3\xa5neder hvert \xc3\xa5r her. Han tog en politiuddannelse i Californien omkring 1990 og har et certifikat, der g\xc3\xb8r det muligt for ham at arbejde som politimand. Hans stilling i New Orleans er dog prim\xc3\xa6rt af ceremoniel karakter._NEWLINE_I 2008 blev det offentliggjort, at man begyndte at indspille en reality-serie med Seagal som hovedperson i sin egenskab af vicesherif. Serien med titlen Steven Seagal: Lawman viser hans arbejde, og Seagal har udtalt, at han finder det vigtigt at vise landet, hvordan New Orleans og omegn finder tilbage til normale tilstande efter orkanen Katrina, og hvordan politiet g\xc3\xb8r et stort arbejde i den anledning._NEWLINE_Serien blev indledningsvis en stor succes, men da man skulle i gang med anden s\xc3\xa6son, nedlagde politimyndigheden forbud mod det, da der var fremkommet en anklage mod Seagal for sexhandel. Da denne anklage blev frafaldet, blev anden s\xc3\xa6son udsendt, og en tredje s\xc3\xa6son er under udarbejdelse i for\xc3\xa5ret 2011.'